ตั้งศูนย์ตราสารเกาะติดเงินทุน
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
20 ส.ค. 2554

โพสต์ทูเดย์ — ธปท.จับมือ 5หน่วยงานจัดตั้งศูนย์ตราสารการเงิน หวังเป็นช่องทางติดตามเงินทุนเคลื่อนย้าย
นายประสาร ไตรรัตน์วรกุลผู้ว่าการธนาคารแห่งประเทศไทย (ธปท.) ได้ร่วมลงนามในบันทึกความตกลงว่าด้วยการจัดตั้งศูนย์ข้อมูลตราสารการเงินแห่งประเทศไทย (Thailand Financial Instruments Information Center : TFIIC) กับหน่วยงานอีก 4 แห่ง ประกอบด้วยสำนักงานคณะกรรมการกำกับหลัก ทรัพย์และตลาดหลักทรัพย์ (ก.ล.ต.) สำนักงานบริหารหนี้สาธารณะ (สบน.) ตลาดหลักทรัพย์แห่งประเทศไทย (ตลท.) และสมาคมตลาดตราสารหนี้ไทย (Thai BMA) เพื่อจัดตั้งศูนย์ข้อมูลตราสารการเงินแห่งประเทศไทยให้แล้วเสร็จภายในปี 2554 
นายประสารชี้แจงว่า ศูนย์ข้อมูลตราสารการเงินจะเป็นประโยชน์กับทุกภาคส่วนคือช่วยให้มีรายละเอียดของข้อมูลตราสาร ตั้งแต่ผู้ออกตราสาร ผู้ถือครองตราสาร และตลาดที่ออกจำหน่าย ตลอดจนอันดับความน่าเชื่อถือ 
นอกจากนี้ จะทำให้มีข้อมูลในภาพกว้าง และความเชื่อมโยงของการระดมทุน การลงทุนของตลาดการเงินในไทยและต่างประเทศ ช่วยให้สามารถติดตามการเคลื่อนย้ายเงินทุนระหว่างประเทศที่อาจมีผลกดดันต่อค่าเงิน และสามารถติดตามพฤติกรรมของผู้ลงทุน ประเมินความเสี่ยงได้สะดวกขึ้น 
ประเด็นสำคัญคือจะช่วยให้ ธปท.มีเครื่องมือในการติดตามการเคลื่อนย้ายเงินทุน ที่อาจจะเข้ามาเก็งกำไรในการลงทุนภาคส่วนต่างๆ ได้ดีขึ้นด้วย เพราะสามารถประมวลผลและตัดสินใจได้ถูกต้องขึ้น
ด้านนายจรัมพร โชติกเสถียร กรรมการและผู้จัดการ ตลาดหลักทรัพย์แห่งประเทศไทย กล่าวว่า การจัดตั้งศูนย์ข้อมูลตราสารนี้ทำให้มีช่องทางในการรวบรวมข้อมูลการตราสารหนี้จากทุกหน่วยงานได้ ทำให้สามารถตรวจสอบได้ว่ามีเงินไหลเข้ามาน้อยแค่ไหน เพื่อให้สามารถเอื้อต่อการกำหนดนโยบายเงินทุนไหลเข้าได้ต่อไป